उत्तर प्रदेश में कोरोना वायरस से 151 मरीजों की मौत, सामने आए 1,497 नये मामले
उत्तर प्रदेश में सोमवार को कोरोना वायरस संक्रमण के 1,497 नये मामले सामने आए तथा 151 और मरीजों की मौत हो गई। अपर मुख्‍य सचिव स्‍वास्‍थ्‍य अमित मोहन प्रसाद ने सोमवार को पत्रकारों को बताया कि राज्य में उपचाराधीन मरीजों की संख्या लगातार कम हो रही है।
लखनऊ: उत्तर प्रदेश में सोमवार को कोरोना वायरस संक्रमण के 1,497 नये मामले सामने आए तथा 151 और मरीजों की मौत हो गई। अपर मुख्‍य सचिव स्‍वास्‍थ्‍य अमित मोहन प्रसाद ने सोमवार को पत्रकारों को बताया कि राज्य में उपचाराधीन मरीजों की संख्या लगातार कम हो रही है और इस समय राज्य में ऐसे मरीजों की संख्या घटकर 37,044 हो गई है जो 30 अप्रैल के सक्रिय मरीजों 3,10,783 की तुलना में 88.01 फीसदी कम है। स्वास्थ्य बुलेटिन के अनुसार, राज्य में पिछले 24 घंटे के अंदर 151 संक्रमितों की मौत के बाद अब तक इस संक्रमण से जान गंवाने वालों का आंकड़ा 20,497 तक पहुंच गया है जबकि 1,497 नये मरीज मिलने के बाद अब तक कुल संक्रमितों की संख्या बढ़कर 16,91,488 हो गई है। प्रसाद ने बताया कि राज्य में कोरोना के नये मरीजों की तुलना में स्वस्थ होने वाले मरीजों की संख्या बढ़ी है और पिछले 24 घंटे में मिले 1,497 नये मरीजों के सापेक्ष 5,491 मरीज स्वस्थ होकर घर जा चुके हैं। राज्य में अब तक 16,33,947 मरीज स्वस्थ हो चुके हैं। प्रसाद के मुताबिक, रविवार को राज्‍य में 3.12 लाख से ज्यादा नमूनों की जांच की गई और अब तक 4.94 करोड़ से ज्यादा नमूनों का परीक्षण किया जा चुका है। स्वास्थ्य बुलेटिन के अनुसार, राज्य में सिर्फ मेरठ में 105 नये मरीज पाए गए और बाकी सभी जिलों में नये मरीजों की संख्या 100 के नीचे रही। इनमें लखनऊ में 84, सहारनपुर में 78, गोरखपुर में 73, वाराणसी में 67, गौतमबुद्धनगर में 68, बुलंदशहर में 62 और सिद्धार्थनगर में 61 नये मरीज मिले हैं। पिछले 24 घंटे में सर्वाधिक 48 मौतें कुशीनगर और इसके बाद 16 मौतें गोरखपुर जिले में हुई हैं। प्रयागराज, झांसी, गाजियाबाद और मेरठ में छह-छह मरीजों की मौत हुई है। ये भी पढ़ें